কেন্দ্রের বঞ্চনার অভিযোগে সংসদে অভিনব প্রতিবাদ তৃণমূলের

নয়াদিল্লি: কেন্দ্রের বঞ্চনার অভিযোগে সংসদে অভিনব প্রতিবাদ তৃণমূলের (TMC Protest in Parliament)। বুধবার তৃণমূলের বিক্ষোভে শামিল হয়েছে কংগ্রেস এবং সমাজবাদী পার্টিও। কেন্দ্রীয় প্রকল্পে বাংলার জন্য কত টাকা বরাদ্দ করা হয়েছে? ২ বছর আগে শ্বেতপত্র প্রকাশের দাবি জানালেও কোনও সদুত্তর দিতে পারেনি। তা নিয়ে সরব অভিষেক বন্দোপাধ্যায় (Abhishek Banerjee)। শ্বেতপত্র প্রকাশ না করার প্রতিবাদে সংসদে অভিনব বিক্ষোভ দেখালেন তৃণমূল সাংসদরা।

বুধবার সংসদ অধিবেশন শুরুর আগে মকর দ্বারের সামনে ‘সাদা কাগজ’ হাতে বিক্ষোভ দেখান তৃণমূল সাংসদরা। শ্বেতপত্র প্রকাশের দাবিতে সাদা কাগজে কিছু না লিখেই অভিনব প্রতিবাদ জানান তৃণমূলের সাংসদরা। সঙ্গে স্লোগান, ‘বাংলার বকেয়া কবে মেটানো হবে নরেন্দ্র মোদি জবাব দাও।’ লোকসভা-রাজ্যসভা সব সাংসদই ওই বিক্ষোভে যোগ দেন। এ প্রসঙ্গে তৃণমূল সাংসদ ঋতব্রত বন্দ্যোপাধ্যায় বলছেন, “আমাদের সর্বভারতীয় সাধারণ সম্পাদক একুশ মাসে কেন্দ্রকে চ্যালেঞ্জ ছুঁড়েছিলেন। বাংলার কতটাকা বকেয়া রয়েছে। বাংলায় কেন্দ্রীয় প্রকল্পের জন্য কত টাকা বরাদ্দ করা হয়েছে, সেটার শ্বেতপত্র প্রকাশ করা হোক। কিন্তু ২ বছর আগে শ্বেতপত্র প্রকাশের দাবি জানালেও কোনও সদুত্তর দিতে পারেনি। তাই আমরা আজ কেন্দ্রের এই নীরবতার প্রতিবাদ করছি।” এদিন তৃণমূলের বিক্ষোভে শামিল হয়েছে কংগ্রেস এবং সমাজবাদী পার্টিও। কংগ্রেসের এক সাংসদ এবং সমাজবাদী পার্টির এক সাংসদও তৃণমূলের সাংসদদের সঙ্গে সাময়িকভাবে যোগ দেন প্রতিবাদে।